A4-0372/97

Ψήφισμα σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για τη σωματεμπορία γυναικών προς σεξουαλική εκμετάλλευση (COM(96)0567 - C4-0638/96)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(96)0567 - C4-0638/96),

- έχοντας υπόψη τη Σύμβαση των Ηνωμένων Εθνών για την Εξάλειψη κάθε Διάκρισης κατά των Γυναικών (CEDAW) της 18ης Δεκεμβρίου 1979, και ιδίως το άρθρο 6 αυτής,

- έχοντας υπόψη τη Δήλωση και το Πρόγραμμα Δράσης της παγκόσμιας διάσκεψης των ΗΕ για τα δικαιώματα του ανθρώπου στη Βιέννη το 1993,

- έχοντας υπόψη το Ψήφισμα (49/166) για την εμπορία γυναικών και κορασίδων που ενέκρινε η Γενική Συνέλευση του ΟΗΕ στις 23 Δεκεμβρίου 1994,

- έχοντας υπόψη τη Δήλωση και την Πλατφόρμα Δράσης που εγκρίθηκε το Σεπτέμβριο 1995 στο Πεκίνο από την Τέταρτη Παγκόσμια Διάσκεψη του ΟΗΕ για τις Γυναίκες,

- έχοντας υπόψη τη Σύσταση 1325 (1997) της Κοινοβουλευτικής Συνέλευσης του Συμβουλίου της Ευρώπης για την εμπορία γυναικών και τον εξαναγκασμό σε πορνεία,

- έχοντας υπόψη τις Κοινές Δράσεις που ενέκρινε το Συμβούλιο βάσει του άρθρου Κ.3 της Συνθήκης για την Ευρωπαϊκή Ένωση:

. για τη θέσπιση κινήτρου και προγράμματος ανταλλαγών για τους υπεύθυνους για την καταπολέμηση της εμπορίας ανθρωπίνων όντων και της σεξουαλικής εκμετάλλευσης των παιδιών (Πρόγραμμα STOP) ((ΕΕ L322 της 12.12.96, σελ. 7.)),

. για την εκπόνηση και ενημέρωση οδηγού για τα ειδικευμένα αρμόδια άτομα, τους έχοντες ειδικευτεί επί του θέματος και τους σχετικούς εμπειρογνώμονες στα πλαίσια της καταπολέμησης του διεθνούς οργανωμένου εγκλήματος που προορίζεται για τη διευκόλυνση της συνεργασίας μεταξύ των κρατών μελών της ΕΕ στον τομέα της εφαρμογής του νόμου ((ΕΕ L342 της 31.12.96, σελ. 2.)),

. για τη διεύρυνση της εντολής της Μονάδας της Europol για τα Ναρκωτικά ((ΕΕ L342 της 31.12.96, σελ. 4.)),

. για τη δράση προς καταπολέμηση της εμπορίας ανθρώπινων όντων και της σεξουαλικής εκμετάλλευσης των παιδιών ((ΕΕ L 63 της 4.3.1997, σελ. 2)),

- έχοντας υπόψη την έκθεση της Διάσκεψης για τη Σωματεμπορία Γυναικών που πραγματοποιήθηκε στη Βιέννη από τις 10 έως τις 11 Ιουνίου 1996,

- έχοντας υπόψη τη δήλωση της διάσκεψης των ΜΚΟ για τη σωματεμπορία γυναικών, που πραγματοποιήθηκε στο Noordwijkerhout στις 5-7 Απριλίου 1997,

- έχοντας υπόψη την υπουργική δήλωση για τις ευρωπαϊκές κατευθυντήριες γραμμές όσον αφορά τη λήψη αποτελεσματικών μέτρων προς πρόληψη και καταπολέμηση της σωματεμπορίας γυναικών προς σεξουαλική εκμετάλλευση, που εγκρίθηκε στη Χάγη στις 24-26 Απριλίου 1997,

- έχοντας υπόψη το γεγονός ότι το σχέδιο συνθήκης του Άμστερνταμ περιλαμβάνει διάταξη στο νέο άρθρο του Κ1, η οποία αναφέρεται επίσης στην εμπορία ανθρώπων,

- έχοντας υπόψη το ψήφισμά του της 14ης Απριλίου 1989 για την εκμετάλλευση της πορνείας και την εμπορία ανθρώπινων όντων ((ΕΕ C 120 της 16.5.89, σελ. 352.)),

- έχοντας υπόψη το ψήφισμά του της 16ης Σεπτεμβρίου 1993 για τη σωματεμπορία γυναικών ((ΕΕ C 268 της 4.10.93, σελ. 141.)),

- έχοντας υπόψη το ψήφισμά του της 18ης Ιανουαρίου 1996 για την εμπορία ανθρώπινων όντων ((ΕΕ C 32 της 5.02.96, σελ. 88)),

- έχοντας υπόψη την έκθεση της Επιτροπής για τα Δικαιώματα της Γυναίκας και τις γνωμοδοτήσεις της Επιτροπής Πολιτικών Ελευθεριών και Εσωτερικών Υποθέσεων και της Επιτροπής Ανάπτυξης και Συνεργασίας (A4-0372/97),

A. δεδομένου ότι η εμπορία ανθρώπινων όντων, που αποτελεί μία μορφή δουλείας στα τέλη του εικοστού αιώνα, πλήττει άνδρες, γυναίκες και παιδιά, αλλά ότι τα περισσότερα θύματα είναι γυναίκες και ότι το μεγαλύτερο μέρος της εμπορίας γυναικών γίνεται για λόγους σεξουαλικής εκμετάλλευσης,

B. λαμβάνοντας υπόψη ότι η σωματεμπορία γυναικών εντείνεται λόγω του ευάλωτου, της φτώχειας και της περιθωριοποίησης των γυναικών στη χώρα καταγωγής τους, και δεδομένων των μεγάλων κερδών που αποκομίζουν οι λαθρέμποροι και των μικρών κινδύνων που διατρέχουν καθώς και της ζήτησης για γυναίκες προς εκπόρνευση και άλλη σεξουαλική εκμετάλλευση που παρατηρείται στην Ευρώπη,

Γ. δεδομένου ότι η σωματεμπορία γυναικών προς σεξουαλική εκμετάλλευση συνεπάγεται, πέρα από την αναγκαστική πορνεία, και αναγκαστικούς ή εικονικούς γάμους και εργασιακές καταστάσεις που αποτελούν κάλυμμα και διευκόλυνση για σεξουαλική εκμετάλλευση,

Δ. δεδομένου ότι η σωματεμπορία γυναικών αποτελεί παγκόσμιο πρόβλημα που απαιτεί διεθνή συνεργασία και πολυδιάστατες προσεγγίσεις με στόχο την πρόληψη, την ανακάλυψη και την επιτυχή δίωξη των εμπόρων, την προστασία των θυμάτων και την αποκατάσταση των διασωθέντων,

Ε. επισημαίνοντας ότι το προαναφερθέν ψήφισμά του της 18ης Ιανουαρίου 1996, το οποίο εγκρίθηκε ομόφωνα, καθόρισε τους στόχους μιας ενιαίας και πολυδιάστατης πολιτικής στον τομέα αυτό,

ΣΤ. δεδομένου ότι οι ΧΚΑΕ καθίστανται όλο και περισσότερο χώρες διέλευσης και προορισμού, καθώς και καταγωγής, των εν λόγω γυναικών και ότι αυτό οφείλεται σε μεγάλο βαθμό στην ένταση της φτώχειας και της ανεργίας των γυναικών στις χώρες αυτές, σε συνδυασμό με την κατάρρευση των κοινωνικών δομών,

Ζ. λαμβάνοντας υπόψη ότι η εμπορία ανθρώπων έχει καταστεί σε μεγάλο βαθμό αντικειμενικός στόχος του οργανωμένου εγκλήματος, το οποίο χαρακτηρίζεται από έντονη ανάπτυξη ιδίως στις πρώην χώρες του Ανατολικού Συνασπισμού και ότι μία αιτία του γεγονότος αυτού είναι ότι οι αστυνομικές και οι δικαστικές υπηρεσίες στερούνται του κατάλληλου προσωπικού, κατάρτισης και εξοπλισμού και, επομένως, δεν είναι σε θέση να αντιμετωπίσουν ικανοποιητικά αυτή τη μορφή εγκληματικότητας,

Η. λαμβάνοντας υπόψη ότι η εμπορία ανθρώπων αντιπροσωπεύει επικερδές στοιχείο εκτεταμένων δραστηριοτήτων του διεθνούς οργανωμένου εγκλήματος το οποίο, με το ξέπλυμα παράνομου χρήματος στους αποκαλούμενους «φορολογικούς παραδείσους», περισφίγγει τον κλοιό του στη «λευκή» οικονομία (νόμιμες εμπορικές συναλλαγές), με όλες τις συνακόλουθες επιπτώσεις,

Θ. δεδομένου ότι οι ΜΚΟ μπορούν να διαδραματίσουν σημαντικό ρόλο στην έρευνα, την πρόληψη και την προστασία των θυμάτων, ιδίως επειδή μπορούν να αποκτήσουν ευκολότερα την εμπιστοσύνη των γυναικών-θυμάτων απότι οι αρμόδιες αρχές,

1. δέχεται με ικανοποίηση τις πρωτοβουλίες της Επιτροπής και τις διοργανικές προσεγγίσεις που υποστηρίζει στην Ανακοίνωση[semigr ]

2. θεωρεί απαραίτητο όπως η Επιτροπή, ενεργώντας ανεξάρτητα ή σε συνεργασία με το Συμβούλιο, προβεί στη σύσταση μιάς task-force για να εξασφαλίσει το λεπτομερή σχεδιασμό και τη λεπτομερή εφαρμογή, τόσο στο πλαίσιο της Επιτροπής όσο και σε άλλα πλαίσια, των σημείων δράσης που περιλαμβάνονται στην Ανακοίνωση και ζητεί ετήσια αξιολόγηση των δραστηριοτήτων της εν λόγω task-force[semigr ]

3. υπογραμμίζει την ανάγκη ανάληψης συντονισμένης ενημερωτικής εκστρατείας απο την ΕΕ και τις τρίτες χώρες, η οποία θα απευθύνεται στις γυναίκες, και με την οποία θα περιγράφεται με σαφήνεια ο τρόπος δράσης των δικτύων σωματεμπορίας γυναικών και οι μηχανισμοί που χρησιμοποιούν προκειμένου να παγιδεύουν τα θύματά τους[semigr ]

4. τονίζει την ανάγκη να εξετάζεται η σωματεμπορία γυναικών κυρίως από την άποψη των θυμάτων και να αντιμετωπίζεται ως παραβίαση των θεμελιωδών ανθρώπινων δικαιωμάτων της γυναίκας, και όχι αποκλειστικά στα πλαίσια της καταπολέμησης του οργανωμένου εγκλήματος ή της λαθρομετανάστευσης[semigr ] πιστεύει ότι η αγνόηση αυτής της πτυχής ενέχει τον κίνδυνο περιθωριοποίησης των ενδιαφερομένων γυναικών και του εξαναγκασμού τους να καταφεύγουν στην παρανομία, όπου δεν έχουν ελπίδες προστασίας από περαιτέρω εκμετάλλευση[semigr ]

5. καλεί τα κράτη μέλη να εφαρμόσουν πλήρως την Κοινή Δράση που εγκρίθηκε στις 24 Φεβρουαρίου 1997 βάσει του άρθρου Κ.3 της Συνθήκης για την ΕΕ σχετικά με τη δράση προς καταπολέμηση της εμπορίας ανθρώπων και της σεξουαλικής εκμετάλλευσης των παιδιών, και να υλοποιήσουν τις δεσμεύσεις που αναλήφθηκαν με τη δήλωση της Υπουργικής Διάσκεψης για την καταπολέμηση της σωματεμπορίας γυναικών που πραγματοποιήθηκε στη Χάγη στις 24-26 Απριλίου 1997, και καλεί τα κοινοβούλια των κρατών μελών να επιστήσουν την προσοχή των κυβερνήσεών τους στην ανάγκη να δοθεί συγκεκριμένο περιεχόμενο στην κοινή δράση και τις αναληφθείσες δεσμεύσεις[semigr ]

6. ζητά μία ενεργά συντονισμένη πολιτική που θα βασίζεται, μεταξύ άλλων, στο άρθρο 29 (πρώην άρθρο Κ.1), σε συνδυασμό με το άρθρο 34.2 (πρώην άρθρο Κ.6 §2), του σχέδιου συνθήκης του Άμστερνταμ[semigr ]

7. καλεί τα κράτη μέλη, στο πνεύμα της Κοινής Δράσης της 24ης Φεβρουαρίου 1997, να εκπονήσουν σύμβαση που να προβλέπει κοινούς κανόνες όσον αφορά τις κυρώσεις για την εμπορία ανθρώπων με ποινές αντίστοιχες προς τη σοβαρότητα του εγκλήματος[semigr ]

8. καλεί τα κράτη μέλη να υιοθετήσουν πολυδιάστατη προσέγγιση της καταπολέμησης της σωματεμπορίας γυναικών και συστήνει στα κράτη μέλη να καθιερώσουν δι-υπουργικό συντονισμό, ο οποίος θα προβλέπει τη συμμετοχή και ΜΚΟ, σε συντονισμένες δράσεις για την καταπολέμηση της σωματεμπορίας γυναικών[semigr ]

9. καλεί όλα τα μέσα μαζικής ενημέρωσης να παραιτηθούν από τη διαφήμιση της πορνείας και πορνογραφικού υλικού, που συμβαδίζει με τη σωματεμπορία[semigr ]

10. καλεί τα κράτη μέλη να δώσουν προτεραιότητα κυρίως στην προστασία των θυμάτων, προβλέποντας την πρόσβαση σε:

- επαρκή έσοδα και εμπιστευτική κοινωνική, υγειονομική και ψυχολογική περίθαλψη[semigr ]

- τηλεφωνικές γραμμές πρώτης βοήθειας[semigr ]

- νομική συνδρομή και μεταφραστές για την υποβολή επίσημης καταγγελίας[semigr ]

- ασφαλή στέγαση και προσωρινή άδεια διαμονής, ενόσο εκκρεμεί η απόφαση εάν θα επιτραπεί η παραμονή της γυναίκας στη χώρα[semigr ]

- συμβουλές για το δικαίωμά τους για άσυλο και τον τρόπο υποβολής αίτησης για προσωρινή ή μόνιμη άδεια διαμονής, και συμβουλές για τον επαναπατρισμό τους[semigr ]

- νομικές δυνατότητες για αποζημίωση[semigr ]

- άδεια εργασίας και δυνατότητα επιμόρφωσης για το διάστημα παραμονής των θυμάτων στη χώρα[semigr ]

11. τονίζει την ανάγκη υποστήριξης όλων των θυμάτων και όχι μόνο των γυναικών που είναι πρόθυμες να υποβάλουν επίσημη καταγγελία κατά σωματέμπορου ή που θεωρούνται ότι έχουν πιθανότητες να επιτύχουν την καταδίκη του[semigr ]

12. τονίζει, και στο πλαίσιο της πρόληψης, τη σημασία αποτελεσματικών κυρώσεων κατά των ατόμων και οργανώσεων που είναι άμεσα ή έμμεσα αναμεμειγμένες στη σωματεμπορία γυναικών, με ποινές και μέτρα αντίστοιχα προς τη σοβαρότητα του εγκλήματος, όπως ανώτατες ποινές φυλάκισης που είναι αντίστοιχες τουλάχιστον με την ανώτατη ποινή που μπορεί να επιβληθεί στην περίπτωση βιασμού, υψηλά πρόστιμα αποζημίωσης, στέρηση των πολιτικών δικαιωμάτων, μεταξύ των οποίων αφαίρεση του διαβατηρίου ή άλλων ταξιδιωτικών εγγράφων, περιορισμός της άσκησης ορισμένων επαγγελματικών δραστηριοτήτων, απέλαση μετά την εκτέλεση της ποινής, κλείσιμο των χώρων όπου θύματα σωματεμπορίας αναγκάζονται να εργάζονται ενάντια στη βούλησή τους, κατάσχεση των κερδών του εγκλήματος, καθώς και των κινητών και ακινήτων αγαθών που αποκτήθηκαν με αυτά και τα οποία πρέπει να χρησιμοποιούνται κατ´ αρχήν για την οικονομική «αποζημίωση» των θυμάτων[semigr ]

13. συστήνει να εξεταστούν περαιτέρω οι ρυθμίσεις, επιθεωρήσεις και έλεγχοι που αφορούν τα γραφεία συνοικεσίων για διαμεθοριακούς γάμους, τα γραφεία απασχόλησης και τις πρακτικές ορισμένων συμβάσεων εργασίας, που ενδεχομένως χρησιμοποιούνται άμεσα ή έμμεσα για τη σωματεμπορία γυναικών προς σεξουαλική εκμετάλλευση[semigr ]

14. καλεί τα κράτη μέλη να εξετάσουν το ενδεχόμενο λήψης των κάτωθι μέτρων, όπου αυτό είναι εφαρμόσιμο:

- να προβλεφθεί η νομική δυνατότητα ώστε η ποινική δίωξη ατόμων και οργανώσεων που είναι αναμεμειγμένες στη σωματεμπορία γυναικών να μη βασίζεται μόνο στην απαίτηση καταγγελίας του αδικήματος αλλά και σε άλλες μορφές αποδεικτικών στοιχείων, τα οποία μπορούν να οδηγήσουν σε καταδίκη[semigr ]

- να εφαρμοσθεί η αρχή της πέραν των συνόρων της χώρας εφαρμογής της ποινικής νομοθεσίας για άτομα και οργανώσεις που είναι αναμεμειγμένες στη σωματεμπορία γυναικών[semigr ]

- να καταστήσουν ποινικώς κολάσιμη την κατακράτηση ταξιδιωτικών εγγράφων και να εξετάσουν την περίπτωση δημιουργίας τηλεφωνικής υπηρεσίας έκτακτης ανάγκης, όπου «οι πελάτες» θα έχουν τη δυνατότητα να καταγγέλλουν ανωνύμως περιπτώσεις εξαναγκαστικής πορνείας[semigr ]

15. ζητά το Πρόγραμμα STOP, πέραν των μέτρων που λαμβάνει προς βελτίωση της ανακάλυψης και δίωξης των σωματεμπόρων και προς επιμόρφωση των αρμόδιων υπαλλήλων, να προβλέψει χρηματοδοτήσεις και προγράμματα για την ενημέρωση, την πρόληψη και την επανένταξη των θυμάτων, να δώσει έμφαση στην υποστήριξή τους με τη συμμετοχή όλων των υπηρεσιών και αρχών που έρχονται σε επαφή με τα θύματα σωματεμπορίας, και να ενθαρρύνει τη μεγαλύτερη συνεργασία μεταξύ των επίσημων φορέων και των ΜΚΟ[semigr ]

16. πιστεύει ότι η χρηματοδότηση του Προγράμματος STOP πρέπει να ενισχυθεί, εντός του πλαισίου των δημοσιονομικών προοπτικών, κυρίως για την επέκταση των προγραμμάτων επανένταξης των θυμάτων και ότι το ΕΚ πρέπει να ενημερώνεται τακτικά σχετικά με τα κριτήρια επιλογής των προγραμμάτων ώστε να είναι δυνατή η ορθή αξιολόγηση του προγράμματος[semigr ]

17. πιστεύει ότι, στα πλαίσια των προγραμμάτων STOP και DAPHNE, πρέπει να επιτευχθεί ισορροπία μεταξύ των σχεδίων για τη σωματεμπορία γυναικών και εκείνων για τη σεξουαλική εκμετάλλευση παιδιών[semigr ]

18. καλεί την Επιτροπή να εξασφαλίσει τον αποτελεσματικό συντονισμό και εποπτεία των μέτρων σε όλα τα κοινοτικά προγράμματα στα οποία θα μπορούσαν να χρησιμοποιηθούν κονδύλια προς καταπολέμηση της σωματεμπορίας γυναικών, και να εξασφαλίσει σχετικά ότι θα αναφέρεται ρητά η σωματεμπορία γυναικών σε όλες τις κατευθυντήριες γραμμές για τους αιτούντες και να ενημερώσει τις ΜΚΟ και τα ενδιαφερόμενα όργανα σχετικά με τις δυνατότητες των χρηματοδοτήσεων αυτών[semigr ]

19. πιστεύει ιδίως ότι πρέπει να χρησιμοποιηθούν περισσότερο τα κοινοτικά προγράμματα εκπαίδευσης, επιμόρφωσης και απασχόλησης προς υποβοήθηση των θυμάτων, είτε παραμένουν στην ΕΕ είτε επιστρέφουν στη χώρα καταγωγής τους[semigr ]

20. ζητά να αυξηθούν οι πιστώσεις των Προγραμμάτων PHARE και TACIS για σχέδια που συνδέονται άμεσα με την καταπολέμηση της σωματεμπορίας γυναικών, δεδομένου ότι οι ΧΚΑΕ αποτελούν πλέον και χώρες διέλευσης και προορισμού και όχι μόνο χώρες καταγωγής[semigr ]

21. καλεί όλες τις πρεσβείες των κρατών μελών της ΕΕ και τις αντιπροσωπείες της ΕΕ σε τρίτες χώρες να ενημερωθούν για τους κινδύνους πρόσληψης προσωπικού από τις χώρες αυτές για επιχειρήσεις διασκέδασης, να αποσταλεί πολύγλωσσο ενημερωτικό υλικό και να συμμετέχουν ενεργά σε τοπικές εκδηλώσεις κατά της σωματεμπορίας γυναικών[semigr ] επιμένει στην ανάγκη στήριξης των οργανώσεων γυναικών με οποιοδήποτε τρόπο και στην ενσωμάτωσή τους στη διαδικασία ενημέρωσης και σχηματισμού γνώμης[semigr ]

22. καλεί την Επιτροπή και τα κράτη μέλη να προβλέψουν τη μεγαλύτερη υποστήριξη των γυναικών που επιστρέφουν στη χώρα καταγωγής τους όσον αφορά τη χρηματοδότηση του ταξιδίου επιστροφής, την παροχή συμβουλών, την εκπαίδευση, την επαγγελματική επιμόρφωση και τις δυνατότητες απασχόλησης, για να διευκολυνθεί η αποκατάστασή τους: γνώμονας κάθε μέτρου θα πρέπει να είναι η υποστήριξη των διαδικασιών αποκατάστασης και επανένταξης των γυναικών στις στην κοινωνία της χώρας τους[semigr ]

23. πιστεύει ότι τα κοινοτικά προγράμματα και οι αρχές των κρατών μελών πρέπει να υποστηρίξουν όσο το δυνατόν περισσότερο τις ΜΚΟ που ασχολούνται με τη σωματεμπορία γυναικών, τόσο στα κράτη μέλη όσο και στις χώρες καταγωγής, λόγω της εμπειρίας τους όσον αφορά την πρόληψη (π.χ. εκστρατείες πληροφόρησης), την υποστήριξη και προστασία των θυμάτων και την αποκατάσταση των επιστρεφόντων[semigr ]

24. θεωρεί ότι τα 3 εκατ. Ecu που χορηγήθηκαν στο Πρόγραμμα DAPHNE για το 1997 είναι παντελώς ανεπαρκή[semigr ]

25. καλεί την Επιτροπή να επιταχύνει τις εργασίες της για την πρόταση της νομικής βάσης του Προγράμματος DAPHNE, το οποίο θα πρέπει να διευρυνθεί για να συμπεριλάβει την αποκατάσταση και προστασία των θυμάτων των σωματεμπόρων, δεδομένου ότι δεν έχει δοθεί επαρκής προσοχή στο θέμα αυτό από τα λοιπά κοινοτικά προγράμματα[semigr ]

26. καλεί την Επιτροπή, πέραν της υποστήριξης σχεδίων που απευθύνονται ειδικά στην καταπολέμηση της σωματεμπορίας, να δώσει προτεραιότητα σε προγράμματα αναπτυξιακής βοήθειας της ΕΕ προς τις ΧΚΑΕ, την Ασία, τη Λατινική Αμερική, τις χώρες ΑΚΕ και τις χώρες της Μεσογείου, προς καταπολέμηση της σωματεμπορίας γυναικών, αντιμετωπίζοντας τους πραγματικούς λόγους που καθιστούν τις γυναίκες ευάλωτες στη σωματεμπορία προς σεξουαλική εκμετάλλευση, όπως η φτώχεια, η έλλειψη δυνατοτήτων απασχόλησης, τα χαμηλά επίπεδα αλφαβητισμού και παιδείας και το καθεστώς των γυναικών στην κοινωνία[semigr ]

27. καλεί την Επιτροπή και τα κράτη μέλη να δώσουν υψηλή προτεραιότητα στην ισότητα των φύλων και τα δικαιώματα της γυναίκας κατά τις διαπραγματεύσεις με υποψήφια κράτη μέλη και να εξασφαλίσουν ότι η νομοθεσία και οι δομές των χωρών αυτών είναι ικανοποιητικές για την αντιμετώπιση του προβλήματος της σωματεμπορίας γυναικών και ευθυγραμμίζονται με τα μέτρα που λαμβάνονται στα κράτη μέλη[semigr ]

28. παροτρύνει την Επιτροπή, τα κράτη μέλη και τις συμμετέχουσες στις διαπραγματεύσεις για τη μεταρρύθμιση της Σύμβασης της Λομέ τρίτες χώρες να λάβουν υπόψη την ανάγκη προώθησης των δικαιωμάτων της γυναίκας και της καταπολέμησης της σωματεμπορίας γυναικών[semigr ] ζητά όλες οι μελλοντικές διμερείς συμφωνίες με τρίτες χώρες να περιλαμβάνουν ρήτρα βάσει της οποίας θα πρέπει να αναστέλλονται στις περιπτώσεις χωρών που αποδεικνύεται ότι δεν έχουν λάβει μέτρα για την προώθηση της ισότητας μεταξύ των φύλων και την καταπολέμηση της σωματεμπορίας γυναικών[semigr ]

29. καλεί τα κράτη μέλη να προβούν, το ταχύτερο δυνατόν, στην κύρωση της Σύμβασης Europol, δεδομένου ότι αποφασίσθηκε πρόσφατα να διευρυνθεί η εντολή της Μονάδας Ναρκωτικών της Europol ώστε να καλύψει και την καταπολέμηση της εμπορίας ανθρώπων, και να θέσουν στη διάθεση της Europol ή της προκατόχου της όλους τους πόρους που χρειάζονται για να φέρουν εις πέρας τα αυξημένα αυτά καθήκοντα[semigr ]

30. καλεί το Συμβούλιο να διευρύνει το πεδίο δραστηριοτήτων του μελλοντικού Ευρωπαϊκού Συστήματος Ενημέρωσης (SIE) στην καταπολέμηση της εμπορίας ανθρώπων μέσω της ανταλλαγής ηλεκτρονικών δεδομένων που θα αφορούν την ταυτότητα των εμπόρων και τα διεθνή δίκτυα διαμετακόμισης των θυμάτων[semigr ]

31. υπογραμμίζει ότι είναι σημαντικό να αισθάνονται τα θύματα σωματεμπορίας εμπιστοσύνη προς τα σώματα που διασφαλίζουν τη δημόσια τάξη και ζητά να επιμορφωθούν οι αρμόδιες αστυνομικές υπηρεσίες αστυνομικοί με ειδικό τρόπο και να αποκτήσουν κατάλληλες γλωσσικές γνώσεις που θα τους επιτρέψουν να παράσχουν την απαιτούμενη βοήθεια προς τα θύματα, τα οποία θα μπορούν τότε να συνεργασθούν για την καταπολέμηση της εμπορίας ανθρώπων[semigr ]

32. θεωρεί αναγκαίο να ορισθεί, στο πλαίσιο των Ηνωμένων Εθνών, ένας ειδικός εισηγητής για το εμπόριο ανθρωπίνων όντων, προκειμένου να διευκολυνθούν οι διεθνείς πρωτοβουλίες σε αυτόν τον τομέα[semigr ]

33. αναθέτει στον Πρόεδρό του να διαβιβάσει το παρόν ψήφισμα, καθώς και την έκθεση της επιτροπής του, στις ΜΚΟ που δρουν στον τομέα της σωματεμπορίας γυναικών, στην Επιτροπή, το Συμβούλιο και τις κυβερνήσεις των κρατών μελών, των τρίτων χωρών που επιδιώκουν την προσχώρηση στην ΕΕ, των χωρών ΑΚΕ και των λοιπών χωρών καταγωγής.